Baltimore Ravens

Baltimore Ravens on amerikkalaista jalkapalloa pelaava joukkue Yhdysvalloissa NFL:ssä. Joukkue on kotoisin Baltimoresta, Marylandista ja pelaa American Football Conferencen pohjoisessa divisioonassa. Joukkue on onnistunut voittamaan Super Bowlin kaksi kertaa, kausina 2000 ja 2012. Se kukisti tammikuussa 2001 pelatussa loppuottelussa New York Giantsin ja helmikuussa 2013 pelatussa loppuottelussa San Francisco 49ersin.

Joukkueen nimi Ravens tulee Edgar Allan Poen runosta Korppi. Poe, joka eli ja työskenteli Baltimoressa, on haudattu kaupunkiin. Baltimore Ravensin historian kuuluisimpiin pelaajiin kuuluvat Ray Lewis, Jonathan Ogden ja Ed Reed.

Seuran omistaja on Stephen Bisciotti. Baltimore Ravens oli vuonna 2023 Forbesin listauksessa maailman 28. arvokkain urheiluseura 4,63 miljardin dollarin arvolla.

 Historia 
 Paluu Baltimoreen ja uuden joukkueen perustaminen 
12 kauden tauon jälkeen ammattilaisjalkapallo palasi Baltimoreen, Marylandiin vuonna 1996 uuden Baltimore Ravens -joukkueen muodossa. Kuukausien neuvottelujen ja oikeudenkäyntien jälkeen syntyi sopimus, jonka mukaan Modellin joukkue muuttaisi Baltimoreen uutena organisaationa, kun taas Clevelandiin perustettaisiin myöhemmin uusi Cleveland Browns-joukkue. Brownsin pelaajasopimukset ja suurin osa henkilökuntaa siirtyivät Baltimoreen.  ”Tämä on uusi alku ja uusi aikakausi meille”, omistaja Art Modell kertoi faneille joukkueen nimen julkistamistilaisuudessa.

Faneilla oli keskeinen rooli lempinimen valinnassa. Nimi Ravens () sai inspiraationsa entisen baltimorelaisrunoilijan Edgar Allan Poen runoudesta. NFL Properties esitteli yli 100 mahdollista nimeä, joista seuran johto kavensi listan 17:ään. Baltimore-alueen 200 hengen fokusryhmät supistivat listan kuuteen, ja 1 000 fanin puhelinkysely lyhensi sen kolmeen: Ravens, Marauders ja Americans. Lopullinen puhelinkysely Baltimore Sun -lehden kautta keräsi 33 288 ääntä, joista lähes kaksi kolmasosaa (21 108) valitsi Ravensin.

 Uusi alku ilman tyypillisiä käynnistysvaikeuksia 
Vaikka joukkue oli uusi, se välttyi monilta laajennusjoukkueiden tyypillisiltä ”kasvukivuilta”. Ravens koostui kokeneesta pelaajaryhmästä, ja päävalmentajaksi palkattiin Ted Marchibroda, joka oli valmentanut Baltimore Coltsia vuosina 1975–1979. Ensimmäisellä kaudellaan Coltsissa Marchibroda teki NFL-historian suurimman yhden kauden parannuksen: 2–12-tuloksesta 10–4:ään.

Ravens voitti ensimmäisen ottelunsa heti franchising-historian avauspelissä: 19–14 Oakland Raidersia vastaan 1. syyskuuta 1996. Memorial Stadiumilla oli ennätysyleisö 64 124 katsojaa.

Joukkueen ensimmäisessä draftissa valittiin tuleva Hall of Fame -pelaaja Jonathan Ogden. Myös ensimmäisen kauden draftattu Ray Lewis kehittyi yhdeksi NFL:n parhaimmista puolustajista.

 Ozzie Newsome ja menestysvuodet 
Toimitusjohtaja Ozzie Newsome rakensi seurasta yhden NFL:n eliittijoukkueista. Vuonna 1999 päävalmentajaksi palkattiin pitkäaikainen NFL-apuvalmentaja Brian Billick. Toisella kaudellaan (2000) Billick johti joukkueen Super Bowl XXXV -voittoon 34–7 New York Giantsia vastaan – puolustus päästi vähiten pisteitä 16 ottelun runkosarjassa NFL-historiassa. Ray Lewis valittiin ottelun arvokkaimmaksi pelaajaksi.

 John Harbaughin aikakausi 
Vuodesta 2008 lähtien joukkuetta on valmentanut John Harbaugh. Vuonna 2012 hänestä ja pelinrakentaja Joe Flaccosta tuli NFL-historian ensimmäinen valmentaja–pelinrakentajapari, joka voitti pudotuspelit kaikki ensimmäiset viisi kauttaan. He johtivat joukkueen myös Super Bowl XLVII -voittoon.

Vuonna 2018 Ravens varasi Lamar Jacksonin. Jackson on sittemmin voittanut kaksi MVP-palkintoa (Most Valuable Player) ja saavuttanut urallaan 70–14-voittotilaston (tilanne vuoden 2025 loppuun mennessä). Hän on saanut kolme First-Team All-Pro -valintaa ja johtanut Ravensin neljään AFC North -divisioonan mestaruuteen.

 Merkittävät pelaajat 
 Pro Football Hall of Fame -pelaajat 
Baltimore Ravensin joukkueesta on valittu kuusi pelaajaa Pro Football Hall of Fameen:
 Devin Hester
 Ray Lewis
 Jonathan Ogden
 Ed Reed
 Deion Sanders
 Shannon Sharpe
 Rod Woodson

 Lähteet 

Aiheesta muualta
Joukkueen kotisivut 

Luokka:National Football League -seurat
Luokka:Baltimoren urheilu
Luokka:Vuonna 1996 perustetut urheiluseurat